
Tiekėjo Nr. 1 pateikti klausimai
1. „Perkančiajai organizacijai vertinimui turi būti pateiktos 2 skirtingos Sistemos dizaino eskizų versijos su informacijos atvaizdavimo pavyzdžiais įvairaus tipo įrenginių ekranams“ – Mūsų siūlomas produktas jau turi aiškią architektūrą ir dizainą, todėl reikalavimas pateikti dvi skirtingas eskizų versijas yra perteklinis. Esame pasirengę adaptyviai pritaikyti esamą dizainą prie Perkančiosios organizacijos stilistikos ir pateikti pavyzdžius, kaip sistema atrodytų skirtinguose įrenginiuose. Siūlome pakeisti „Pateikti sistemos dizaino pavyzdžius, pritaikytus pagal Perkančiosios organizacijos stilistiką ir informacijos išdėstymo principus, įskaitant atvaizdavimą skirtingų tipų įrenginiuose.“.
Atsakymas. Pateiktas pasiūlymas priimtas.

2. „Sąsaja su Atlassian jira„ - „Jira“ nėra universaliai naudojama sistema – jos integravimas gali kelti papildomų iššūkių dėl licencijavimo, saugumo ar technologinių sprendimų. Kadangi užduočių valdymo funkcionalumas gali būti įgyvendinamas ir kitais būdais, siūlome leisti naudoti alternatyvų sprendimą, užtikrinant funkcinių reikalavimų atitikimą (užduočių kūrimas, priskyrimas, vykdymo sekimas ir pan.), nepririšant prie konkretaus įrankio.
Atsakymas. Atlassian Jira sistema yra naudojama Perkančiosios organizacijos ir joje yra valdomos užduotys, susiję su ISRIS objektų valdymu. Šios sąsajos tarp ISRIS ir Atlassian Jira atsisakyti nenumatoma.

3. Dokumente numatyta, kad kai kurie funkcionalumai (pvz., metaduomenų posistemė) bus kuriami atskirai. Siūlytume aiškiau apibrėžti integracijos mechanizmus – bent bazinius API struktūros, autentifikavimo ir autorizacijos principus, kad būtų galima tiksliau įvertinti integravimo apimtis.
Atsakymas. Šiuo metu dar nėra galima nustatyti autentifikavimo ir autorizavimo principų, todėl šios darbų dalies nenumatoma atlikti iš fiksuotos kainos paslaugų dalies, šią reikalavimų dalį  planuojama atlikti per papildomus užsakymus išsigryninus darbų apimtį . 

4. Dokumentų biblioteka ir generavimo funkcijos savo apimtimi artėja prie pilnavertės dokumentų valdymo sistemos (DVS) – versijavimas, klasifikatoriai, akreditavimo paketai, drag&drop, integracijos su teisės aktų registrais, versijų istorija ir kt. Kai kuriems tiekėjams šios funkcijos gali būti ne „iš dėžutės“ ir reikalauti papildomų kūrimo resursų. Siūlome leisti įgyvendinti per integraciją su trečiųjų šalių DVS, jei jos atitinka reikalavimus.
Atsakymas. Pirkimo reikalavimai neriboja tiekėjų galimybės pasirinkti trečiųjų šalių komponentus ISRIS sistemos reikalavimų išpildymui. Tokiu atveju teikdami pasiūlymą turite nusimatyti šių DVS licencijų pateikimą Perkančiajai organizacijai.

5. Pastabos dėl konkurencijos ribojimo: 
a. Siūloma techninė specifikacija labiau atitinka individualaus programinės įrangos kūrimo (custom development) projektui keliamus reikalavimus, nei standartinio produkto diegimui ir pritaikymui, todėl kai kurie reikalavimai gali dirbtinai apriboti rinkoje jau egzistuojančių brandžių sprendimų taikymą. Pvz, „Sukurti unikalų su Perkančiąja organizacija suderintą ISRIS dizainą“ – tai reiškia, kad net esamas, funkcionuojantis dizainas turi būti perkuriamas; 
Atsakymas. Pateiktas tikslas performuluotas į „Suderinti su Perkančiąja organizacija ISRIS dizainą“. Bet kokiu atveju dizaino pakeitimai turi būti numatomi, siekiant atitikti Perkančiosios organizacijos naudojamą stilių knygą ir dizaino elementus.  
b. „Perkančiajai organizacijai vertinimui turi būti pateiktos 2 skirtingos Sistemos dizaino eskizų versijos...“ – tai perteklinis reikalavimas, jei naudojamas egzistuojantis produktas; 
Atsakymas. Reikalavimas patikslintas, pagal pateiktą siūlymą.
c. „Metaduomenų valdymo posistemė bus vystoma atskiro pirkimo rėmuose, tačiau jos funkcionalumai ir sprendiniai turės būti įkomponuoti į bendrąjį ISRIS sprendimą, įsigyjamą šiuo pirkimu“ - Tai reiškia, kad tiekėjas turi įsipareigoti integruoti tai, ko dar nėra – sprendimo architektūra turi būti „lanksti iki nežinomybės“, būdinga custom projektams.
Atsakymas. Šios darbų dalies nenumatoma atlikti iš fiksuotos kainos paslaugų dalies, šią reikalavimų dalį  planuojama atlikti per papildomus užsakymus išsigryninus darbų apimtį. Tačiau siekiant užtikrinti ISRIS sistemos patogumą naudotojams, projekto apimtyje šie sprendimai per nuorodas turės būti susieti tarpusavyje.

Tiekėjo Nr. 2 pateikti klausimai
Rinkos konsultacijos atsakyme pateikti klausimai buvo dviem atskiromis grupėmis. Tie klausimai, kurie buvo antroje grupėje ir nesidubliavo su pirmosios grupės klausimais, yra išskirti su prefiksu P.
1. Viešai skelbiami duomenys
1.1. Kurie IS/R įrašo metaduomenys turėtų būti viešinami portale?
Atsakymas. Turi būti pateikiama galimybė viešinti visus ISRIS saugomus duomenis apie IS/R įrašą.
1.2. Kokie dokumentų tipai turėtų būti skelbiami viešai?
Atsakymas. Turi būti viešinami duomenys ir dokumentai, atsižvelgiant į VIIVĮ 29str. 3p. „Informacines sistemas registruojančios informacinės sistemos duomenys yra vieši, išskyrus informacinių sistemų techninius aprašymus (specifikacijas), projektavimo ir svarbos vertinimo dokumentus, administravimo instrukcijas ir programinius kodus, kurie teikiami tik informacines sistemas registruojančios informacinės sistemos nuostatuose nustatyta tvarka.
1.3. Ar reikalingi atskiri prieigos lygiai (pvz. tik prisijungus, tik institucijai, tik tvarkytojui)?
Atsakymas. Viešos informacijos komponentas atskirų prieigos lygių nenumato.
1.4. Koks viešos informacijos atnaujinimo periodiškumas?
Atsakymas. Informacija turi būti atnaujinama iš kart, ją pakeitus ISRIS priemonėmis.

2. Klausimynų (checklist) struktūra
2.1. Kokie klausimynai reikalingi skirtingoms IS gyvavimo stadijoms? 
Atsakymas. Šiuos klausimynų šablonus turi turėti galimybę parengti administratorius ir nustatyti kiekvienai stadijai skirtingą klausimynų šabloną, kaip numatyta 7.4.4 sk.
2.2. Kokie klausimų tipai reikalingi (Taip/Ne, laisvas tekstas, pažymėjimas)? 
Atsakymas. Atsižvelgiant į 20 reikalavimo b. dalį „Kontrolinis klausimynas yra sudarytas iš klausimų, į kuriuos galima atsakyti teigiamai arba neigiamai arba būti neparinkus atsakymo“.
2.3. Ar klausimynai skirsis pagal IS tipą (pvz. registras vs sistema)? 
Atsakymas. Reikalavimai papildyti galimybe klausimyną nustatyti ir pagal IS tipą ar kitus IS/R metaduomenis.
2.4. Ar reikalingas klausimynų versijų valdymas? 
Atsakymas. Taip, toks poreikis yra nustatytas sk. 7.4.4 reikalavimais.
2.5. Ar bus automatiniai veiksmai, priklausomai nuo atsakymų (pvz. perspėjimas)?
Atsakymas. Ne, tokių veiksmų nėra numatyta.

3. Dokumentų biblioteka ir metaduomenys
3.1. Kokia privaloma dokumento metaduomenų struktūra (data, versija, tipas, įkelto asmens vardas ir kt.)?
Atsakymas. Turi būti valdomi standartiniai dokumentų metaduomenys: Dokumento pavadinimas, Failo metaduomenys, Dokumento tipas, Versija, Dokumento data, Įkėlimo data, Įkėlusio/Atnaujinusio asmens duomenys, Peržiūrėjusio asmens duomenys. Detalus sąrašas turi būti suderintas detaliosios analizės etape.
3.2. Kokių dokumentų tipų sąrašas reikalingas?
Atsakymas. Preliminarus dokumentų (artefaktų) tipų sąrašas yra numatytas sk. 5.3., tačiau jis neturi būti baigtinis ir turi būti galima talpinti ir kitų tipų dokumentus.
3.3. Ar yra reikalavimų dokumentų saugojimo terminams ir archyvavimui?
Atsakymas. Asmens duomenys ISRIS tvarkomi ir saugomi visą kuriamos ir (arba) įregistruotos informacinės sistemos gyvavimo ciklą ir, išnykus poreikiui juos saugoti, sunaikinami arba perduodami Lietuvos valstybės naujajam archyvui Lietuvos vyriausiojo archyvaro nustatyta tvarka. Atskirų funkcionalumų duomenų saugojimo terminams ar archyvavimui nėra numatyta.
3.4. Ar reikalingas dokumentų peržiūros patvirtinimo funkcionalumas?
Atsakymas. ISRIS tvarkytojai turi galėti matyti žymą ar dokumentas buvo perskaitytas (peržiūrėtas) ar jis yra įkeltas naujai
P. 3. Kuriuos laukus galima konfigūruoti?
Atsakymas. Konfigūruoti turi būti galima visus dokumento metaduomenis.

4. Posistemės / modulio informacija
4.1. Kokius duomenis turi pateikti kiekvienas posistemės įrašas?
Atsakymas. Visi duomenys ir funkcionalumai Posistemių/modulių duomenims valdyti turi būti analogiški su IS/R įrašui taikomais duomenimis ir funkcionalumais. 
4.2. Ar yra ribotas posistemių skaičius vienoje IS?
Atsakymas. Tokio apribojimo nėra nustatyta.
4.3. Kokie akreditavimo reikalavimai taikomi posistemėms?
Atsakymas. Visi akreditavimo funkcionalumai Posistemėms/moduliams turi būti analogiški IS/R įrašui taikomiems akreditacijos funkcionalumams. 
4.4. Ar posistemės gali būti viešinamos atskirai?
Atsakymas. Posistemės yra IS/R įrašo sudedamoji dalis. Jos yra viešinamos, paviešinus konkretų IS/R įrašą.
P.2. Kokių tipų posistemės bus palaikomos?
Atsakymas. Atskiros tipizacijos posistemėms nėra numatyta.

5. Paraiškų forma
5.1. Kokia turi būti paraiškos struktūra (laukai, priedai)?
Atsakymas. Paraiškos formos struktūra yra numatyta Valstybės informacinių išteklių valdymo ir tvarkymo metodikos (projektas) (Projekte, žr.: https://e-seimas.lrs.lt/portal/legalAct/lt/TAP/67fc7941ad6b11efaae6a4c601761171?positionInSearchResults=4&searchModelUUID=7a08766b-5d1d-4a6b-9169-b8c0414bf727), 1 priede. Atsižvelgiant, kad tai teisės akto projektas, struktūra gali nežymiai kisti.
5.2. Kokia yra paraiškos derinimo eiga ir atsakingi subjektai?
Atsakymas. Derinimo eiga ir subjektai yra aprašyti Techninės specifikacijos 7.2.5 skyriuje.
5.3. Ar paraiškos gali būti pildomos be susiejimo su IS/R įrašu?
Atsakymas. Žr. 53 Techninės specifikacijos reikalavimą.
5.4. Kokie laukai turi būti automatiškai generuojami (pvz. unikalus kodas)?
Atsakymas. Automatiškai generuojami laukai yra Unikalus kodas. O kiti automatiškai generuojami laukai turėtų paaiškėti Analizės etapo metu.
P. 2. Ar bus skirtingų tipų paraiškos?
Atsakymas. Skirtingų tipų paraiškų nėra numatyta.
P. 3. Ar bus pridėti specifiniai dokumentų šablonai?
Atsakymas. Reikia vadovautis šablonu, pateiktu Valstybės informacinių išteklių valdymo ir tvarkymo metodikoje (Projekte, žr.: https://e-seimas.lrs.lt/portal/legalAct/lt/TAP/67fc7941ad6b11efaae6a4c601761171?positionInSearchResults=4&searchModelUUID=7a08766b-5d1d-4a6b-9169-b8c0414bf727), 1 priede.

6. Užduočių valdymas ir informavimas
6.1. Kokiais atvejais automatiškai generuojamos užduotys (pvz. dokumento įkėlimas, IS statuso keitimas)?
Atsakymas. Užduotys generuojamos atlikus bet kokius pakeitimus su IS/R įrašais (atsižvelgiant į Techninės specifikacijos 7.3.2. skyriaus reikalavimus), kas įtraukia tiek dokumentų įkėlimą, tiek IS statuso keitimą. Projekto metu numačius kitus užduočių valdymo poreikius, jie bus užsakomi papildomais darbų užsakymais.
6.2. Koks turėtų būti tipinis užduoties gyvenimo ciklas?
Atsakymas. Šiuo metu nėra galima apibrėžti vieno objekto gyvavimo ciklo. Sistema turi leisti lanksčiai keisti užduočių gyvavimo ciklo valdymo mechanizmą. Pagrindinės būsenos yra šios:
Atliktas pakeitimas -> Pateikta derinimui -> Pateikta tikslinti -> Suderinta
6.3. Ar reikia integracijos su e. paštu, SMS, kitomis sistemomis?
Atsakymas. Turi būti numatyta galimybė informuoti naudotojus el. paštu.
6.4. Kas turi būti pranešime? (Nuoroda, aprašas, terminas?)
Atsakymas. Informaciniame pranešime turi būti pateikta nuoroda ir užduoties įvykdymo terminas, bet neapsiribojant tik šiais dalykais. Analizės etapo metu bus detalizuota
6.5. Ar turi būti galimybė priskirti užduotis grupėms ar pavaduojantiems?
Atsakymas. Ne, šis funkcionalumas nėra numatytas

7. Sąsajos su išorinėmis sistemomis
Bendrai:
7.1. Ar sąsajos bus tik vienpusės (duomenų gavimas), ar dvikryptės (siuntimas ir gavimas)?
Atsakymas. Priklauso nuo sąsajos. Vienakryptės yra šios sąsajos: VIPVIS (gavimas), Atlassian jira (siuntimas), TAR (gavimas), JAR (gavimas), IVPSIS (gavimas), SFMIS (gavimas), CVPIS (gavimas).
Dvikryptės yra šios: VIISP autentifikacijos sąsaja, KSIS (gavimas ir siuntimas), UDTS (gavimas ir siuntimas)
7.2. Kokie konkretūs duomenų laukai reikalingi iš kiekvienos sistemos?
Atsakymas. Sąsajų su kitomis valstybės informacinėmis sistemomis duomenų laukai yra apibrėžti ISRIS nuostatų projekte. Sąsajos su UDTS struktūra yra apibrėžiama https://ivpk.github.io/uapi/ pateiktoje specifikacijoje. 
P. 2. Koks atnaujinimo periodiškumas?
Atsakymas. Visos sąsajos yra iškviečiamos tik tokiu metu, kuomet reikalinga pateikti duomenis naudotojams per šias sąsajas. Paketinių sinchronizavimo mechanizmų nėra numatyta.
Specifiškai:
VIPVIS – kokie incidentų duomenys turi būti matomi ISRIS?
Valstybės informacinių technologijų paslaugų teikėjo užfiksuoti informacinės sistemos incidentai (jų data, pobūdis, priežastis, sprendimas). informacinės sistemos tvarkytojo užfiksuoti informacinės sistemos incidentai (jų data, pobūdis, priežastis, sprendimas).
JAR – kokius organizacijų duomenis reikia importuoti?
Per sąsają turi būti galima gauti institucijos pavadinimą, įmonės kodą, buveinės adresą. Interneto svetainės adresą
TAR – kokia informacija apie teisės aktus būtina?
Ši informacija pateikta reikalavime 7.7.4 skyriuje.
CVPIS – kokie pirkimų duomenys ir ataskaitos turi būti matomi.
Sąsaja su CVPIS bus planuojama papildomais darbų užsakymais, šiuo metu tiksli darbų apimtis dar nėra žinoma
KSIS / SFMIS / IVPSIS – kokie duomenys reikalingi?
Sąsaja su KSIS, SFMIS, IVPSIS bus planuojama papildomais darbų užsakymais, šiuo metu tiksli darbų apimtis dar nėra žinoma. 

8. Naudotojų valdymas ir rolės
8.1. Ar naudotojai gali turėti kelias roles vienu metu?
Atsakymas. Taip, naudotojai gali turėti kelias roles vienu metu. Sistema turi leisti priskirti naudotojams skirtingas roles ir pateikti pagal šias roles prieinamus funkcijas.
8.2. Ar bus naudojama teisių delegavimo funkcija (pvz. atostogų metu)?
Atsakymas. Ne, ši funkcija nėra numatyta.
8.3. Kiek organizacijos naudotojų planuojama turėti?
Atsakymas. Planuojama turėti iki 3000 išorinių naudotojų bei iki 25 ISRIS tvarkytojo naudotojų.
8.4. Ar reikalingas naudotojų importas iš kitų sistemų?
Atsakymas. Ne, šio importo nenumatyta atlikti.

9. Ataskaitos ir duomenų eksportas
9.1. Kokios ataskaitos reikalingos (pagal IS tipą, stadiją, instituciją, datą ir kt.)?
Atsakymas. Kuriant ataskaitą reikia vadovautis Techninės specifikacijos 7.5. sk. nustatytu reikalavimu ataskaitai: “pagal nurodytą laikotarpį peržiūrėti pateiktų registro įrašų ir pateiktų dokumentų kiekius pagal valdytojus ir tvarkytojus, jų priklausimą ministerijoms.”.
9.2. Kokie formatai reikalingi eksportui? (Excel, PDF, JSON?)
Atsakymas. Ataskaitos duomenys turi būti eksportuojami į Excel, PDF ir CSV failų formatus.
9.3. Ar reikia grafinių ataskaitų (pvz., diagramos, KPI rodikliai)?
Atsakymas. Grafinių ataskaitų poreikis nėra nustatytas.
9.4. Ar reikalingi API galimybė eksportuoti duomenis?
Atsakymas. Duomenų eksportavimui iš ISRIS sistemos bus naudojama UDTS sąsaja, kuriai reikalavimai yra nustatyti kitais reikalavimais.

10. Netipiniai scenarijai
10.1. Kokie gali būti netipiniai IS gyvavimo ciklo pokyčiai (pvz. nutrauktas projektas)?
Atsakymas. Visi netipiniai IS gyvavimo ciklo pokyčiai yra nustatyti Valstybės informacinių išteklių valdymo ir tvarkymo metodikoje (Projekte, žr.: https://e-seimas.lrs.lt/portal/legalAct/lt/TAP/67fc7941ad6b11efaae6a4c601761171?positionInSearchResults=4&searchModelUUID=7a08766b-5d1d-4a6b-9169-b8c0414bf727). Visų netipinių scenarijų išrašyti pakartotinai nebūtina. Nustačius papildomus poreikius gyvavimo ciklo procesų valdymo išimtims, darbai būtų užsakomi, panaudojant kintamos apimties darbų užsakymus;
10.2. Kokie duomenys reikalingi tokiems atvejams?
Atsakymas. Nustačius papildomus poreikius gyvavimo ciklo procesų valdymo išimtims, darbai būtų užsakomi, panaudojant kintamos apimties darbų užsakymus;
10.3. Ar reikia specialaus žymėjimo ar ataskaitų tokioms situacijoms?
Atsakymas. Nustačius papildomus poreikius gyvavimo ciklo procesų valdymo išimtims, darbai būtų užsakomi, panaudojant kintamos apimties darbų užsakymus.

P.9. UDTS sąsajos ir ŠDSA struktūra
P.9.1. Kokių duomenų grupės teikiamos per UDTS?
Atsakymas. Per UDTS turi apimti visas informacinėje sistemoje valdomų duomenų grupes. Per ją turi būti teikiami visi ISRIS sistemoje saugomi duomenys.
P.9.2. Kokie bus API kvietimų parametrai?
Atsakymas. UDTS turi būti sukurtas, vadovaujantis https://ivpk.github.io/uapi/ pateikta specifikacija.

Atsakymai į tiekėjo siūlymus:

1. Išsamiai aprašyti visas planuojamas IS funkcijas (pvz. klausimynai, dokumentų tipai, sąsajos, naudotojų valdymas). Šiuo metu tai išvardyta tik kaip idėjos, bet nėra jokių konkrečių reikalavimų ar struktūros. 

Atsakymas. Rinkos konsultacijos metu dalyviams buvo pateikti išsamūs paaiškinimai dėl klausimais įvardintų neapibrėžtų reikalavimų, todėl laikome, kad reikalavimai pirkimo objektui yra nustatyti aiškūs ir apibrėžti. Tiekėjas turi įsivertinti riziką ir nusimatyti papildomus resursus IS analizei bei papildomiems darbams atlikti. Reikia atkreipti dėmesį, jog šiuo pirkimu taip pat yra perkamos analizės ir projektavimo paslaugos, kurias tiekėjas turės projekto metu atlikti. Atkreiptinas dėmesys, kad pirkimu darbams, kurių apimtis nėra šiuo metu aiški, yra numatytas darbų vykdymas pagal atskirus darbų užsakymus.

2. Pridėti aiškius funkcinius aprašymus kiekvienai sričiai, pateikiant reikiamų laukų, veiksmų ar proceso schemas. Pvz., kokie duomenys reikalingi iš JAR, kokia IS gyvavimo stadijų struktūra, kokie automatiniai veiksmai generuojami, kokia paraiškų eiga. 

Atsakymas. Sistemos analizės ir projektavimo paslaugos yra perkamos kartu su šiuo pirkimu. Perkančioji organizacija neturi atlikti IS projektavimo paslaugų prieš vykdydama pirkimą. Jūsų minimų klausimų atsakymai yra šiuo metu pateikti teisės aktuose, nurodytuose prie pirkimo dokumentų. Šių teisės aktų analizės, detalios IS analizės ir projektavimo paslaugos Tiekėjo turės būti atliktos IS kūrimo metu.

3. Pateikti tipinius naudojimo scenarijus – šiuo metu nėra galimybės įsivertinti, kiek kompleksiškas turi būti sprendimas, nes trūksta net paprastų pavyzdžių (pvz., ką tiksliai daryti, kai IS statusas keičiasi, arba kai sistemoje atsiranda nauja posistemė).

Atsakymas. Rinkos konsultacijos metu dalyviams buvo pateikti išsamūs paaiškinimai dėl klausimais įvardintų neapibrėžtų reikalavimų, todėl laikome, kad reikalavimai pirkimo objektui yra nustatyti aiškūs ir apibrėžti. Jūsų minimų klausimų atsakymai yra šiuo metu pateikti teisės aktuose, nurodytuose prie pirkimo dokumentų. Šių teisės aktų analizės, detalios IS analizės ir projektavimo paslaugos Tiekėjo turės būti atliktos IS kūrimo metu.

Pastabos dėl konkurencijos ribojimo:
1. Reikalavimas integruotis su konkrečiomis sistemomis (pvz., JIRA) be integracijos aprašymų ar prieigos specifikacijų riboja galinčių dalyvauti tiekėjų ratą.
Atsakymas. Jira informacinė sistema yra plačiai naudojama Perkančiojoje organizacijoje ir nėra planuojama jos pakeisti kitomis priemonėmis. Pateiktas aprašymas, kad integracija yra atliekama panaudojant el. paštą, yra pakankama įvertinti tokios integracijos darbų apimtis.
 
2. Reikalavimas naudoti tik atviro kodo priemones be galimybės naudoti licencijuotų komponentų – technologiškai apribojantis. 
Atsakymas. Pateikta reikalavimo formuluotė neapriboja naudotis ir kitais licencijuojamais produktais, jeigu tenkinami visi reikalavimai licencijavimui ir Tiekėjas pateikia visas reikiamas licencijas savo siūlomiems produktams.

3. Draudimas kurti naujus dokumentų šablonus, kai jų dabartinė forma nėra pateikta, apsunkina sprendimų modeliavimą ir gali būti žinoma tik esamiems tiekėjams. 
Atsakymas. Techninėje užduotyje nėra nustatyta jokių draudimų kurti šablonus. Visų dokumentų tipai ir struktūros yra pateikiami teisės aktuose, todėl modeliuojant sprendimą ir jo sukūrimui reikalingą darbų apimtį turite atlikti ir susijusių teisės aktų analizę.


